Za dalši přetwar Chróšćanskeje cyrkwje spěchowanje přijimali
Chrósćicy (SN/MWj). Dypkownje k planowanemu nutřkownemu přetwarej Chróšćanskeje cyrkwje, kotrež ma so po tamnišej kermuši bórze započeć, je wosada wčera dóstała přizwolenje spěchowanskich srědkow we wobjimje 360 000 eurow. Přepodała je je statna sekretarka w sakskim ministerstwje za regionalne wuwiće Barbara Meyer wosadnemu fararjej Měrćinej Deleńkej. Jemu bě to rjany narodninski dar, wšako je runje wčera 60. narodniny swjećił. Symbolisce wón přizwolenje čłonam wosadneho předstejićerstwa dale da. Srědki pochadźeja ze zamóženstwa stronow a masowych organizacijow něhdyšeje NDR a zasadźeja so mjez druhim za zachowanje kulturnych pomnikow.
ces_Latn szl_Latn